અઠવાડિયું દસ દિવસ કોઈ ગુજરાતી પરિવાર સાથે રહો તો તમને ‘ઇન્ડિયન ગ્રોસરી’ સ્ટોર જવાનો લાભ મળે. મતલબ કે ખાસ ઈન્ડીયન આઇટમ્સ મળતી હોય તેવો સ્ટોર. ત્યાં નકરા ઇન્ડિયન્સ ને એમાંય ગુજરાતીઓ ઉભરાતા જોવા મળે. ભૂરિયાને જોઈને કંટાળ્યા હોવ તો અહિં તમને ઇન્ડિયન્સને જોઈ કંટાળવાનો બ્રાંડ ન્યુ ચાન્સ મળે. એ લોકો ત્યાંથી ગ્લુકોઝ બિસ્કીટ, કોપરેલ, રાજગરાનો લોટ જેવું ખરીદે એ જોવાની મઝા આવે. અમેરિકન સુપર સ્ટોર્સમાં ન મળતી હોય અથવા જે નો અમેરિકન ટેસ્ટ ન ગમતો હોય તેવી આઈટમો આપણા લોકો અહિંથી ખરીદે. જોકે એવી આઇટમ્સનાં ભાવને ૬૩ વડે ગુણી ઇન્ડિયાના ભાવમાંથી બાદ કરતાં વધેલી રકમ વિષે વિચારતા આપણો જીવ અવશ્ય બળે. આવા સમયે ‘ભણેલું તેલ લેવા જાય, આપડે પણ આવો સ્ટોર ખોલવો’ એવા વિચાર પણ ક્યારેક આવી જાય! ઇન્ડિયન ગ્રોસરી સ્ટોરની આસપાસમાં ઇન્ડિયન રેસ્ટોરન્ટ મળી આવે. એમાં કોકમાં સાઉથ ઇન્ડિયન કુક હોય તો કોકમાં નોર્થ ઇન્ડિયન. સાઉથ ઇન્ડિયન કુક પંજાબી પણ બનાવે અને નોર્થ ઇન્ડિયન ઢોસા. એટલે એવું નથી કે ન કરી શકાય. પણ એકંદરે ટેસ્ટ એવો જ હોય. જોકે બધાં એ હોંશે હોંશે ખાય. ઘણા તો ચાર-પાંચ વરસથી ઇન્ડિયા ન ગયા હોય એવામાં એમને સાઉથ ઇન્ડિયન ટેસ્ટનું પંજાબી અને નોર્થ ઈન્ડીયન ટેસ્ટના ઢોંસામાં વાંધો ન હોય તો આપણે કોણ છીએ એ અંગે વિરોધ નોંધાવનારા? ઈન્ડીયન ગ્રોસરી સ્ટોર્સ અને રેસ્ટોરન્ટની ખાસિયત એ કે ૨૦-૨૫ ડોલરથી ઓછાં બિલ માટે ક્રેડિટ કાર્ડ પર એક્સ્ટ્રા ચાર્જ કરે. બાકી અમેરિકન જોઇન્ટ પર અમે ૭૨ સેન્ટ માટે પણ ક્રેડિટ કાર્ડ ઘસાવેલું છે. પણ આપણા લોકો આવા એક્સ્ટ્રા ચાર્જ વસુલે એટલે ત્યાં કેશમાં વ્યવહારો થાય. કદાચ ત્યાં પણ અપૂનવાલે બ્લેકના અને વ્હાઈટના કરતાં હોય તો નવાઈ નહી!